En mand er blevet skudt i skulderen af politiet under en 20 kilometer lang biljagt ved Ribe i nat.

Det skriver Syd- og Sønderjyllands Politi i en pressemeddelelse. Manden er uden for livsfare.

Biljagten begyndte efter en anmeldelse om et indbrud i en tøjbutik i Ribe kort før klokken fire i nat.

Eftersættelsen fortsatte derefter over en i alt 20 kilometer lang strækning.

'I forbindelse med eftersættelsen på Kongeåvej og Koldingvej i østlig retning blev der smidt tøj, flasker og skarpe genstande efter politibilerne langs en ti kilometer lang strækning', lyder det i pressemeddelelsen fra politiet.

Flugtkøretøj kørte mod politibiler

For at standse køretøjet havde politiet spærret vejen med en patruljevogn.

Men da personerne i flugtbilen opdagede afspærringen, vendte de bilen rundt og kørte mod de forfølgende politibiler.

'Det førte til, at der opstod en livstruende situation, hvorefter en polititjenestemand affyrede et skud mod flugtbilens chauffør, der blev ramt i skulderen. Derefter standsede køretøjet og alle fire personer blev anholdt klokken 04.12', lyder det fra politiet.

I og med at politiet har skudt en mand i forbindelse med biljagten, har Den Uafhængige Politiklagemyndighed (DUP) overtaget efterforskningen af biljagten. De skal undersøge, om politiet har gjort noget strafbart.

Politiet vil fortsat efterforske indbruddet i Ribe.

De fire anholdte forventes alle at blive fremstillet i grundlovsforhør senere i dag.

'Som følge af hændelsen er Rute 32 ved Kongåvej spærret i begge retninger mellem Rundkørslen ved 65/Lunderskov Øst og Lunderskovvej. Politiet meddeler på Twitter, når afspærringen er ophævet'.